P r e d k l a d a c i a   s p r á v a 

Materiál „Návrh na vydanie rozhodnutia o privatizácii  majetkovej účasti štátu a majetkovej účasti Fondu národného majetku na podnikaní v spoločnosti Investičná a rozvojová banka, a.s. Bratislava“ sa predkladá na rokovanie vlády Slovenskej republiky na základe § 10 ods. 1 zákona č. 92/1991 Zb. v znení neskorších predpisov a  uznesenia vlády Slovenskej republiky č. 93 z 20. februára 2000 k návrhu aktualizácie koncepcie privatizácie bánk s majetkovou účasťou FNM SR.
 Investičnú a rozvojovú banku a.s. Bratislava (ďalej len „IRB“), založil Fond národního majetku ČR dňa 27.2.1992 na základe uznesenia vlády ČSFR č. 108 zo dňa 24. februára 1992, ktorým bol schválený základný privatizačný projekt Investiční banky, š.p.ú Praha. 
Základné imanie spoločnosti IRB k 30.9.2001 je  1 004 mil. Sk a podiely určené na priamy predaj nasledovné:
Podiel štátu:                              65,52 %, 684 mil. Sk (570 ks akcií á 1,2 mil.Sk)
Podiel FNM SR:                         4,04 %, 42 164 640 Sk (351 372 ks akcí á 120 Sk)

Nepriamo, prostredníctvom Slovenskej poisťovne, a.s. štát vlastní ďalších 22,99 % akcií, ktoré sú zahrnuté do transakcie.

Poradenská firma CA IB Securities, a.s., o.c.p.  v júni 2000 uverejnila prostredíctvom inzerátu vo Financial Times a slovenskej tlači TREND a HN výzvu pre potenciálnych investorov na prejavenie záujmu o privatizáciu IRB. Na základe analýzy finančného sektora a finančných inštitúcii prítomných v regióne strednej a východnej Európy bolo oslovených 16 bankových a finančných skupín. Záujem o získanie Informačného memoranda adresovalo celkovo 16 inštitúcií, z ktorých 13 podpísalo Confidentiality Agreement a prevzalo Informačné memorandum. Napriek pomerne veľkému prvotnému záujmu o získanie kontrolného podielu v IRB nezáväznú ponuku predložila iba jediná inštitúcia Regent Pacific, ktorá ponúkla za 65,56 % sumu 655,5 mil. Sk, avšak po niekoľkých dňoch z privatizačného procesu odstúpila. Na základe rozhovorov s potenciálnymi investormi bol najhlavnejší dôvod ich nezáujmu malý objem bankových obchodov a aktivít, ktoré IRB realizuje a malý trhový podiel.
	Investičná a rozvojová banka, a.s. Bratislava požiadala FNM SR listom zo dňa 6.9.2001 o posskytnutie finančnej náhrady v súlade s § 28 ods. 3 písm. b) bod 2 zákona č. 92/1991 Zb. v znení neskorších predpisov v celkovej sume 289 mil. Sk na kompenzáciu nákladov z daňových záväzkov za roky 1994 a 1995. Ostatné výdavky banky spojené s plnením si daňových záväzkov za uvedené roky banka sanuje z vlastných zdrojov.

	Na základe rozhodnutia Najvyššieho súdu SR zo dňa 27.6.2001 pre IRB vyplynula dodatočná daňová povinnosť za rok 1994 v sume 342 658 000,- Sk a za rok 1995 v sume 6 251 400,- Sk, tj. spolu 348 909 400,- Sk, ktorú IRB splnila zaplatením daňových nedoplatkov 27.7.2001.	
Pre zabezpečenie procesu privatizácie majetkovej účasti štátu a FNM SR na podnikaní IRB bola zriadená sedemčlenná komisia pre vyhodnotenie a odporučenie najvhodnejšieho návrhu a nadobúdateľa (ďalej len „Komisia“), ktorého MSPNM SR následne odporučí do návrhu na rozhodnutie o privatizácii a predloží na schválenie vláde SR.
	Dňa 4.6.2001 bola na MSPNM SR v určenom termíne doručená záväzná ponuka spoločnosti OTP BANK na odkúpenie akcií 69,56 %  vo vlastníctve štátu           a FNM SR  a 22,99  %  vo vlastníctve  Slovenskej  poisťovne, a.s. za cenu 333,3 mil. Sk. Komisia analyzovala ponuku a rozhodla požiadať záujemcu o zmenu štruktúry cenovej ponuky a jej zvýšenie. Na základe dodatočného due diligence bola doručená opakovaná ponuka OTP BANK v zmysle požiadaviek Komisie, za cenu 700 mil. Sk za 92,55 % akcií IRB.
OTP BANK je najväčšou bankou v Maďarsku s trhovým podielom takmer       23 % na celkových bankových aktivitách v krajine. Podniká na maďarskom trhu už viac ako 50 rokov. V minulosti bola OTP BANK monopolnou sporiteľňou v krajine, z čoho vyplýva jej súčasný vysoký objem primárnych vkladov ako aj jej zameranie. Bilančná suma OTP BANK ku koncu roka 2000 predstavovala 1 931 mld. HUF (320 mld. Sk) a výška vlastného imania dosiahla 127 mld. HUF (21 mld. Sk). V roku 2000 vykázala čistý zisk vo výške 32 mld. HUF (5,4 mld. Sk). V posledných rokoch sa stala na maďarskom trhu lídrom v službách elektronického bankovníctva, ktoré mimoriadne razantne a rýchlo  rozvíja a presadzuje. Zámerom OTP BANK je pokračovať v raste aj prostredníctvom akvizícií. Súčasný záujem o IRB a o banky v chorvátsku je priamym odrazom tejto pozície.
Komisia ministerke na svojom rokovaní dňa 2. októbra 2001 odporučila akceptovať ponuku predloženú spoločnosťou OTP BANK Budapešť.